kardosdrur/scandi-wiki huggingface dataset:
Kongeriget Finland

Kongeriget Finland (finsk: Suomen kuningaskunta; svensk: Konungariket Finland) var et kortvarigt, aldrig realiseret, forsøg på at oprette et monarki med Frederik Karl af Hessen som monark efter Finlands selvstændighed fra kejserdømmet Rusland. Forsøget blev aldrig gennemført, og Finland fik en ny forfatning som republik.

De internationale politiske uroligheder under 1. verdenskrig, den russiske revolution og udfaldet af den finske borgerkrig åbnede for, at Finland fik politisk uafhængighed fra Rusland. Finland skiftede derved fra at være under russisk politisk indflydelse til tysk indflydelse. Det konservative finske senat prøvede at etablere et monarki med den tyske fyrste Frederik Karl af Hessen som konge.

Det selvstændige Finland havde som de baltiske provinser nære bånd til det tyske kejserrige, da Tyskland var den eneste stormagt, som havde støttet forberedelserne til et selvstændigt Finland, hovedsagelig ved oplæringen af de finske jägertropper. Tyskland havde også interveneret i den finske borgerkrig trods deres prekære situation. Finlands stilling i forhold til Tyskland rykkede mod at blive et protektorat i løbet af våren 1918, og valget af prins Frederik som konge, som var kejser Vilhelm 2. af Tysklands svoger, var et tegn på de nære forhold mellem de to lande.

Men debatten om enten at etablere en republik eller forblive et monarki var hård, og ved selvstændigheden var monarkisterne i mindretal i Riksdagen, og Finland erklærede sig selv som republik. Men efter den finske borgerkrig, hvor Finlands socialdemokratiske parti, som var for oprettelsen af en republik, blev ekskluderet fra parlamentet, blev Frederik Karl valgt til konge af Finland den 9. oktober 1918.

Indførelsen af en ny monarkistisk grundlov var blevet forsinket, og legitimiteten af valget af Frederik som konge blev baseret på reglerne i paragraf 38 i den svensk-finske grundlov af 1772, som var blevet indført under Gustav 3. af Sveriges regeringstid, mens Finland stadig var en del af Sverige. Det samme dokument var grundlaget for styret af de russiske zarer som storhertuger af Finland i det 19. århundrede. Enkelte jurister bestred dette valgs gyldighed, da de mente, at disse bestemmelser var forældede.

Ifølge regeringens arkiver fandtes der flere forskellige alternativer til kongens navn. De fleste anvender navnet Fredrik Kaarle eller Kaarle I, mens et forslag om at optage kendte finske landområder i kongens titel lød:«Karl 1., Finlands og Karelens konge, Ålands hertug, Laplands storfyrste, Bjergenes og Bottenvikens herre» (Kaarle I, Suomen ja Karjalan kuningas, Ahvenanmaan herttua, Lapinmaan suuriruhtinas, Kalevan ja Pohjolan isäntä).

Men efter det tyske nederlag i 1. verdenskrig 11. november 1918, var det ikke længere så aktuelt med så nære bånd til Tyskland. Frederik Karl gav afkald på tronen den 14. december 1918, og en finsk republik blev oprettet i stedet.

Finlands historie
Finland
Finland
Kowloon

Kowloon (kinesisk: 九龍) henviser til det område af Hongkong som omfatter Kowloonhalvøen og New Kowloon. Det er afgrænset i øst af Lei Yue Mun-strædet, Mei Foo Sun Chuen og Stonecutter's Island i vest, Tate's Cairn og Lion Rock i nord, og sundet Victoria Harbour som adskiller fastlandet fra Hong Kong Island mod syd. Befolkningen var i 2000 på 2.071.000 indbyggere.

Administration 

Kowloon består af de følgende af Hongkongs administrative distrikter:
Kowloon City
Kwun Tong
Sham Shui Po
Wong Tai Sin
Yau Tsim Mong

Historie 

Navnet Kowloon betyder ni drager, nemlig otte omliggende bjergtoppe (1.Castle Peak (583 m), 2.Tai Mo Shan (958 m), 3.Tate's Cairn (583 m), 4.Lion Rock (495 m), 5. Ma On Shan (70 2m), 6. Kowloon Peak (602 m) og 7. Sharp Peak (468 m) og, som den niende drage, den kinesiske kejser. Den del af Kowloon som ligger syd for Boundary Street blev, sammen med Stonecutters Island, afstået af det kinesiske Qing-dynastiet til Storbritannien i 1860 som følge af Pekingkonventionen efter den anden opiumskrig. I mange år lod briterne for det meste være med at udbygge området, og besøgte det hovedsagelig for at gå på jagt efter tigre. 

Den del af Kowloon som ligger nord for Boundary Street (New Kowloon) kom til i 1898, som en lejeaftale for 99 år. I New Kowloon ligger Kowloon City, og det sigtede til Kowloon Walled City som lå der. Kowloon Walled City blev nedrevet i 1993. (Samme region blev kaldt Guanfuchang (官富場) under Song-dynastiet.)

I daglig tale regner man imidlertid sjældent New Kowloon som en del af New Territories, men som en del af Kowloons byområde på begge sider af Boundary Street. 

En storstilet udbygning af Kowloon gik i gang tidligt i 1900-tallet, sammen bygningen af jernbanen mellem Kowloon og Kanton, Kowloonværftet og kort tid efter af Kai Tak-flyvepladsen. Flyvepladsens beliggenhed medførte byggerestriktioner som stod ved lag inntil slutten av 1990-tallet. 

Den 1. juli 1997 blev hele Kowloon overdraget til Kina sammen med det øvrige Hongkong.

Hongkong
Byer i Kina
Charlotte Vestergaard Beder

Charlotte Vestergaard Beder (født 15. oktober 1976) er en dansk journalist og tv-vært; Hun skiftede den 1. oktober 2012 fra TV2 Finans til Danmarks Radio, hvor hun var fast weekend-vært på TV-Avisen . Siden 1. januar 2014 har hun været vært på TV 2 News.

Charlotte er uddannet journalist fra City University i London.

Eksterne kilder og henvisninger 

Journalister fra Danmark
Tv-værter fra Danmark
Ansatte i DR
Anhalt-Dessau

Anhalt-Dessau var et fyrstendømme i det Tysk-romerske rige, og senere et hertugdømme i det Det tyske forbund. Det tilhørte Huset Askanien, og blev oprettet i 1396 efter opdelingen af Fyrstendømmet Anhalt-Zerbst, og endeligt lagt ind i Hertugdømmet Anhalt i 1863. Hovedstaden var Dessau i det nuværende Sachsen-Anhalt.

Dessau
Tidligere tyske stater
Stater under Det tysk-romerske Rige
Stater i Det Tyske Forbund
Forhenværende fyrstendømmer
Forhenværende hertugdømmer
Etableret i 1396
Ophørt i 1863
Ponceau 4R

Ponceau 4R er et syntetisk  rødt farvestof  af azotypen med E-nummer E 124.  Det kan fremkalde allergi-lignende symptomer hos særligt følsomme i form af høfeber, nældefeber eller astma.

Eksterne kilder og henvisninger
 E124 Ponceau 4R (Cochenillerød A)  på e-numre.dk
Farvestoffer i fødevarer
Vilhelm 4. af Hessen-Kassel

Vilhelm 4. () (24. juni 1532 – 25. august 1592), også kaldet Vilhelm den Vise () var den første landgreve af Hessen-Kassel fra 1567 til sin død i 1592. 

Han var søn af Landgreve Philip den Ædelmodige af Hessen og Christine af Sachsen og grundlagde linjen Hessen-Kassel af Huset Hessen, der stadig eksisterer i dag.

Landgrever af Hessen-Kassel
Personer fra Kassel
Pietro 1. Orseolo

Pietro 1. Orseolo (928–987) var doge i Venedig fra 976 til 978. Han er en katolsk helgen. Han blev født nær Udine i en af de mest magtfulde familier i Venedig. Som tyveårig blev han udnævnt til leder af den venetianske flåde, han udmærkede sig som soldat og gennemførte vellykkede felttog mod de dalmatiske pirater. Han var også ivrig katolik.

I 976 blev den regerende doge, Pietro 4. Candiano, dræbt under en revolution som brød ud i protest mod hans forsøg på at etablere et venetiansk monarki. Ifølge et udsagn fra Petrus Damiani, var det Orseolo, som havde anført en konspiration mod Candiano. Dette udsagn kan imidlertid ikke bekræftes. Pietro blev valgt som hans efterfølger.

Som doge udviste Pietro et betydeligt talent ved at genoprette roen i det uroplagede Venedig og viste bemærkelsesværdig generøsitet i behandlingen af sin forgængers enke. Han byggede hospitaler og tog sig af enker, forældreløse og pilgrimme. Af egen lomme indledte han genopbygningen af Markuskirken og dogepaladset, som var ødelagt under revolutionen med en stor del af byen. To år senere, den 1. september 978, forlod han byen tilsyneladende uden at sige det til nogen - end ikke kone og børn. Han tog afsted sammen med abbed Guarin og tre andre venetianere (hvor af den ene var St. Romuald) for at slutte sig til benediktiner (nu Cistercienser) klosteret Saint-Michel-de-Cuxa () i Prades (), i Sydfrankrig.

Her levede han i stor askese, mens han fortrinsvis udførte de mest trivielle opgaver. Der er noget der tyder på, at han havde overvejet det i nogen tid. Hans eneste kontakt med Venedig gik ud på at belære sin søn Otto (som blev doge i 1008) om et sandt kristent liv. Efter nogle år som munk i klosteret, formentlig med opmuntring fra Sankt Romuald (som senere grundlagde Camaldolese-grenen af Benedictinerne), forlod Orseolo klosteret for at blive en eremit i de omkringliggende skove, et kald han fulgte i syv år til sin død. Han ligger begravet i kirken i Prades.

Helgen 
40 år efter hans død blev han helgenkåret af den lokale biskop. Han æres som helgen af den katolske kirke, hvor pave Clemens 12. bekræftede hans helgenstatus i 1731 og fastlagde hans helgendag til 14. januar. Kalenderreformen efter Det andet Vatikankoncil ændrede datoen til 10. januar - hans dødsdag.

Kilder 
 *Attwater, Donald and Catherine Rachel John. The Penguin Dictionary of Saints. 3rd edition. New York: Penguin Books, 1993. .

Eksterne kilder 
 Peter Urseolus i Catholic Encyclopedia
 San Pietro Orseolo (Urseolo)

Se også 

Doger
Helgener
Zaporozje-kosakkernes brev til den tyrkiske sultan

Zaporog-kosakker skriver brev til den tyrkiske sultan () er et historiemaleri af den russiske kunstner Ilja Repin malt 1880–1891. Det måler 2,03 m x 3,58 m. Alexander 3. købte maleriet for 35.000 rubler. Det er sig på Det russiske museum i Sankt Petersborg.

Historisk sammenhæng 

Maleriet skildrer de ukrainske zaporogkosakkers ataman Ivan Serko, der i år 1676 skriver et brev til den tyrkiske sultan Mehmed 4. som svar på dennes krav om kosakkernes underkastelse. Originalbrevet er ikke bevaret, men fra afskrifter ved man, at det var hånligt og forulempende. I brevet havde sultanen slået på sine mange fine titler som "solens og månens broder, Guds ætling og statholder, hersker over det makedonske, babylonske, jerusalemske og ægyptiske rige" og så videre. Svaret er et genmæle.

Ordlyden af svarbrevet 

En version lyder
"Zaporogkosakkerne til den tyrkiske sultan.
Din tyrkiske Satan! Den forbandede Djævelens broder og kammerat, selve Lucifers sekretær! Hvad er du for en helvedesridder som end ikke kan dræbe et pindsvin med din nøgne rumpe? Din armé sluger hvad selv Djævelen spytter ud. Du er ikke værdig til at have kristne folk under dig. Vi frygter ikke din hær, og til lands og til søs skal vi slås mod dig. Knep din mor! Du, din babylonske køkkendreng, makedoniske tøndebinder, brygger fra Jerusalem, gedeknægt fra Alexandria, Store og Lille Egyptens svinehyrde, armenske galt, tatariske vædder, skurk fra Podolien, Kamieniecs slagterdreng, verdens og underjordens tåbe, dertil en dåre for Gud, Djævelens ætling, kramperne i vort lem, svinetryne, hesterumpe, rødhårede hund, udøbte kranium, måtte den onde tage dig!
Således svarer kosakkerne dig, din hedning. Du kommer end ikke at få lov til at vogte kristne svin. Nu må vi slutte. Vi ved ikke hvilket dato, det er, efter som vi ikke har nogen kalender. Månen er på himmelen, året i bogen og for resten samme dag hos os som hos dig. Derfor: kys vor røv!Konsjevoj ataman Ivan Serko med hele sin zaporogiske hær."

 Den anden udgave 

Mens han arbejdede på det originale maleri, begyndte Repin i 1889 at lave en anden udgave, der imidlertid aldrig blev helt færdig. Denne anden udgave skulle være mere historisk autentisk. Det hænger på Kharkov Kunstmuseum, hvortil det kom fra Kharkovs Historiske Museum i 1935.

 Udkast og detaljer 

 Gengivelse på frimærker 
 

Maleriet er blevet gengivet på to sovjetiske frimærker, et sort-hvidt tryk i 1942 og et farvetrykt i 1969.

 Litteratur 

 Alfred Jensen: Mazepa. Historiska minder från Ukraina och Karl XII:s dagar; Lund 1909 (brevet citeret side 14)

 Eksterne henvisninger 
 Harrison, Dick, 24 oktober 2011: Vad skriver egentligen kosackerna?, Historieblogg, Svenska Dagbladet'', 24 oktober 2011. (svensk)
 . (engelsk)

Malerier fra 1891
Malerier af Ilja Repin
Aksel V. Johannesen

Aksel Vilhelmsson Johannesen (født 8. november 1972 i Klaksvík) er en færøsk politiker og jurist, der er Færøernes lagman og formand for landets socialdemokratiske parti Javnaðarflokkurin. Han er tidligere sundheds- og finansminister. Desuden er han tidligere midlertidigt medlem af Folketinget.

Baggrund 
Aksel V. Johannesen er søn af politikeren Vilhelm Johannesen, som sad i Lagtinget for Javnaðarflokkurin i 28 år. Han er født og opvokset i Klaksvík. Han studerede jura i København og blev uddannet cand.jur. fra Københavns Universitet i 2004. Han har arbejdet som advokat i Tórshavn fra 2007. Han er gift med Katrin Apol og har tre børn. Han er tidligere formand for KÍ Klaksvík, hvor han tidligere også har været fodboldspiller. Han løb hurtigt og vandt i 1994 færømesterskabet i 100 meter løb. Derudover har han også spillet volleyball for Mjølnir, som er en klub fra Klaksvík.

Politisk karriere 
Johannesen stillede op til lagtingsvalget 2008 men opnåede ikke at blive valgt, han fik 238 stemmer som var en 10. plads på Javnaðarflokkurins liste. Partiet fik 6 mandater valgt. Han blev udnævnt til sundhedsminister i 2009 og sad som sundhedsminister fra 16. juli 2009 til 21. februar 2011, da der skete en regeringsrokade i forbindelse med at Folkeflokken forlod regeringen, og i den forbindelse trådte Jóannes Eidesgaard tilbage som finansminister og overlod pladsen til Aksel V. Johannesen. Den 5. marts 2011 blev Johannesen desuden valgt til partiformand.

Fra april til maj 2012 var Johannesen midlertidigt medlem af Folketinget som stedfortræder for Sjúrður Skaale.

Ved lagtingsvalget 1. september 2015, vandt Johannesen's parti valget med 25,1 % af stemmerne og fik 8 mandater. Johannesen selv fik 2405 personlige stemmer, som var ny færøsk rekord. Han slog rekorden, som daværende lagmand, Kaj Leo Johannesen havde sat i 2011, da han fik 1967 personlige stemmer. Daværende lagmand, Kaj Leo Johannesen, lagde fra sig dagen efter valget og Aksel V. Johannesen fik initiativet til at danne ny regering. Den nye regering var en koalition mellem Javnaðarflokkurin, Tjóðveldi og Framsókn. Koalitionsaftalen blev underskrevet den 14. september 2015 og ministrene blev udnævnt dagen efter og regeringen blev dannet, den 15. september 2015.
Ved lagtingsvalget 2019 mistede den tidligere koalition flertallet i lagtinget og Javnaðarflokkurin kom i opposition.

Ved lagtingsvalget 2022 blev han genvalgt med 1961 personlige stemmer, som var det største antal stemmer. Den 22. december 2022 blev regering dannet mellem Javnaðarflokkurin, Tjóðveldi og Framsókn og Johannesen blev valgt til Færøernes lagmand.

Referencer 

Lagtingsmedlemmer fra Færøerne
Sundhedsministre fra Færøerne
Finansministre fra Færøerne
Vicelagmænd fra Færøerne
Politikere fra Javnaðarflokkurin
Personer fra Klaksvik
Advokater fra Færøerne
Tidligere folketingsmedlemmer fra Færøerne
Lagmænd fra Færøerne
Folketingsmedlemmer i 2010'erne
Personer i Kraks Blå Bog
Georg Joseph Vogler

Georg Joseph Vogler, kendt som abbed Vogler (15. juni 1749—6. maj 1814) var en tysk organist, komponist og teoretiker.

Vogler studerede i Italien (under blandt andre padre Martini og Francesco Antonio Vallotti) og blev præsteviet i Rom. I Mannheim slog han sig derefter ned, ansattes som hofkapellan og kapelmester og grundede en musikskole, der fik betydeligt ry, og hvor musikere som Peter von Winter og senere (da skolen var flyttet til Darmstadt) Carl Maria von Weber og Giacomo Meyerbeer fik deres uddannelse. 

Som orgelvirtuos gjorde Vogler talrige kunstrejser, og hans effektstykker beundredes viden om, ikke mindst i Danmark, hvilket Oehlenschlägers Erindringer og digte vidner om, og i Sverige, hvor Vogler slog sig ned i længere tid og komponerede et par operaer til svensk tekst (kendtest var Gustav Adolph og Herman von Unna). 

I det hele udfoldede Vogler en stor kompositionsvirksomhed i omtrent alle genrer, ligesom han forfattede en række skrifter, af hvilke dog kun de, der vedrører orgelet og dets bygning, har bevaret nogen interesse.

Kilder 

 

Organister fra Tyskland
Komponister fra Tyskland
Musikteoretikere
Musikforskere fra Tyskland
Tyskere i 1700-tallet
Tyskere i 1800-tallet
Salmonsens
Personer fra Würzburg
Francesco Antonio Vallotti

Francesco Antonio Vallotti (født 11. juni 1697, død 10. januar 1780) var en italiensk komponist og musikteoretiker.

Vallotti skrev et lærd værk: Della scienza teoretica e practica della moderna musica (1779), og var en anset lærer for blandt andre abbed Vogler og Sabbatini, hvilken sidste forfattede Vallottis biografi. Som organist og kirkekapelmester i Padua komponerede Vallotti talrige kirkelige værker.

Kilder 
 

Komponister fra Italien
Kirkemusikkomponister
Musikforskere fra Italien
Musikteoretikere
Salmonsens
Italienere i 1700-tallet
Danske OL- og VM-guldmedaljer i sejlsport

Danske sportsfolk har vundet flere guldmedaljer ved olympiske lege og verdensmesterskaber inden for sejlsport. Neden for er angivet alle danske OL- og VM-guldmedaljer i sejlsport.

Olympiske Lege

Verdensmesterskaber

Kilder 

De danske OL-sejlere og resultater gennem tiden.  www.sejlsport.dk Hentet 25. juli 2013

Danmark ved sommer-OL
Independent-film

Independent-film (eller Indie-film) er film som produceres uden konventionel filmstøtte. Med filmstøtte menes i Danmark oftest økonomiske bidrag man kan ansøge om og få fra eksempel Det Danske Filminstitut.

I USA er definitionen noget anderledes, der anses independent-film ofte for en film som finansieres og produceret udenfor nogen af Hollywoods seks største filmselskaber (The Majors). Mange af disse filmselskaber producerer dog independent-film i datterselskaber. Warner Bros. har for eksempel en afdeling kaldet Warner Independent. Finansieringen af en independent-film kan blandt andet gøres genemm presales af visningsrettighederne.

Et eksempel på danske independent film er No Right Turn.
Eksempler på amerikanske independent-film er Sex, løgn og video, The Blair Witch Project, Mulholland Drive, Memento, Pulp Fiction og La La Land.

Se også 
 B-film

Eksterne Links 
 AMC Filmsite:50 GREATEST INDEPENDENT FILMS
by Empire Magazine

Filmgenrer
De Sataniske Ritualer

De Sataniske Ritualer er en bog fra 1972 af Anton LaVey. Den fungerer som et tilbehør til Satans bibel, som det forventes, at læseren har læst. I De Sataniske Ritualer uddybes den sataniske filosofi på de første sider, men hovedparten af bogen er forskellige ritualer.
Ritualerne er alle profane og tager forskellige emner op - f.eks. handler Le Messe Noir (sort messe) om, at rense kristendommen - eller en anden religion - ud af kroppen. Der er altså tale om et psykologisk værktøj præsenteret i religiøse klæder.
Det er meningen, at man udfører ritualerne i en gruppe, men de kan med lidt tilpasninger udføres alene. 

Anton LaVey mente, at det var ekstremt vigtigt for mennesket at opleve religiøse fantasier, fordi det er en naturlig del af mennesket. Ligesom man ikke skal forsage sine andre menneskelige egenskaber, men acceptere og leve med dem, skal man ikke undertrykke sin trang til religiøse handlinger. 
LaVey kombinerer altså det psykologiske værktøj psykodramaet med (valgfri) religiøs symbolik og mener dermed at skabe det mest effektive rum for menneskelig selvudvikling.
Selvom man godt ved, at der er tale om en "leg", siger LaVey, må man alligevel skubbe sin skepticisme væk inden ritualet så man kan leve sig så meget ind i rollen som muligt. På denne måde får man mest ud af sine anstrengelser.

Alle ritualerne i Satans bibel og De Sataniske Ritualer kan tilpasses som man lyster - andre guder kan påkaldes, andre vers reciteres og andre rekvisitter kan bruges. LaVey anbefaler dog, at man følger strukturen rimelig præcist, da alle religiøse ritualer har samme opbygning - LaVey mener, at der må være en grund til dette. Grunden må være, at det er dén form, der tiltaler mennesket mest, siden den er brugt i alle kulturer verden over.

Satanisme
Engelsksproget litteratur
Litteratur i 1972
Big data

Big data er et begreb indenfor datalogi, der bredt dækker over indsamling, opbevaring, analyse, processering og fortolkning af enorme mængder af data. Som mange andre IT-ord har big data ingen dansk oversættelse.

Rammerne for big data har gennem årene rykket sig kraftigt. Man har således bevæget sig fra en opfattelse af gigabyte data som værende store datamængder, til at man i 2012 snakkede om petabyte og exabyte som store mængder. Tendensen i retning af større datasæt har grundlag i muligheden for at trække supplerende information fra analyse af et enkelt sæt af stor mængde sammenhængende data, i sammenligning med adskilte, mindre sæt med den samme totale mængde data, der giver mulighed for at finde sammenhænge så man kan "spotte forretningstrends, fastslå forskningskvalitet, forebygge sygdomme, sammenholde juridiske citater, bekæmpe kriminalitet og holde øje med trafikforhold i realtid."

Videnskabsmænd møder ofte begrænsninger som følge af store datasæt; sådanne områder kan inkludere meteorologi, genetik, komplekse fysiske simulationer og biologisk og miljømæssig forskning.

I 2012 produceredes der på internettet enorme mængder af data, for eksempel via sociale tjenester som Facebook og Flickr.

Big data produceres ofte i real-tid, af f.eks. GPS-enheder og digitale sensorer som er indlejret i biler, sygehusudstyr mm.
Man kan også have big data, som man ikke selv har en kopi af, men blot adgang til via API'er.

Kendetegn 
Da "big data" oversat betyder "stor data" er det nærliggende at karakterisere big data som området der beskæftiger sig med store datamængder. Der er dog flere eksperter der argumenterer for at det ikke blot er størrelsen af datamængde der er afgørende for paradigmet omkring big data. Viktor Mayer-Schönberger og Kenneth Cukier fremdrager tre karakteristikker: At man er i stand til at analysere store datamængder frem for blot en stikprøve; at man er villig til at håndtere data som er rodet og ikke nødvendigvis eksakte; og at man ser efter korrelation frem for kausalitet.
Andre har karakteriseret big data ved tre v'er: "Velocity" (hurtighed i behandlingen af data), "Volume" (størrelsen af data) og "Variety" (forskelligartethed i data).

Håndtering af big data 
Når man arbejder med store mængder af heterogene data (big data), er det ofte at det traditionelle SQL-databaseparadigme ikke kan løse opgaven. Dels fordi man ikke kan lave en model, der kan rumme alle datas egenskaber, og dels skalerer de ikke til den enorme mængde data. Derfor håndterer man ofte big data i NoSQL databaser. Grundlæggende vælger man en type af database som understøtter, analyse af data på en bestemt måde. F.eks. vælger sociale netværk ofte at gemme informationer om hvem der er "venner" med hvem, i såkaldte grafdatabaser. Har man mange semistrukturerede informationer, vælger man ofte en såkaldt dokumentdatabase.

Referencer 

Dataforvaltning
Kvantitativ metode i samfundsvidenskab
Mudderklire

Mudderklire (Actitis hypoleucos) er en almindelig trækgæst i Danmark fra Fennoskandinavien. Den har tidligere ynglet få steder i Danmark, men er markeret som forsvundet på Den danske rødliste 2019. Det videnskabelige navn hypoleucos betyder 'med hvid underside' (af græsk hypo 'under' og leukos 'hvid'). Mudderklire overvintrer hovedsagelig i tropisk Vestafrika ned til Guineabugten.

Mudderkliren kendes ofte på sin stemme, der er et højt og skingert hi-di-di. Den flyver med karakteristiske rykvise vingeslag afbrudt af glideflugt. Under trækket ses mudderkliren alene eller få sammen. Den bevæger sig 'nervøst' omkring, mens den ofte vipper med bagkroppen.

Kilder 

 Klaus Malling Olsen, Danmarks fugle – en oversigt, Dansk Ornitologisk Forening 1992, .
 M. Beaman, S. Madge & Klaus Malling Olsen, Fuglene i Europa, Nordafrika og Mellemøsten, Gads Forlag 1998. .
 Jenssen, J. Ordbog for Gartnere og Botanikere, 1944, G.E.C. Gads Forlag, København.

Eksterne henvisninger 
 Beskrivelse af mudderklire på Dansk Ornitologisk Forenings hjemmeside.
 Netfugl.dk 
 Avibase - the world bird database

Mågevadefugle
Fugle fra Skandinavien
Fugle fra Eurasien